fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi fi de fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi fi ms fi scn fi eo cs fi fi fi fi fi fi en fi fi fi de de de de de de de de de de de de de de de de de fi fi fi fi fi fi fi fi fi de fi fi fi fi fi fi fi fi fi fi fi fi cs fi fi fi fi fi fi fi fi fi fi fi fi de fi fi fi fi fi fi fi fi fi fi fi fi cs fi fi fi fi fi fi fi fi fi fi fi fi cs fi fi fi fi fi fi fi fi fi fi fi fi fi fi fi
1. Sain ystäväni meille eilen kylään, ihanaa! Vähän jopa onnistui kuulumisten vaihto lasten kalkattaessa kilpaa omiaan. Nakke kertoi heti ystäväni moikattua häntä: "Minä sain ite peukun lapaseen." Ihana!
2. Tein toissailtana Villelle ja mulle oikeita herkkuleipiä, kas näin: ruispalat paahtimeen, jäähdytys, puoliksi. Päälle voita, juustoa, punasipulia, salaattia, graavilohta, kananmunaa, ripaus hyvää suolaa. Mmmmmmmm!
3. Olin eilen iltavuorossa. Olikin ihan kiva mennä, lapset alkoivat olla jo niin kiukkuisia. Ja sunnuntaityön tuplapalkka kelpaa aina.
4. Kuopus herätti mut aamulla viideltä ravistelemalla olkapäistä, läpsyttelemällä poskille ja yrittämällä nostaa. Aivan liikuttava yritys joka palkittiin maitopullon hakemisella, ja sittenpä goisattiin koko porukka vielä puolitoista tuntia.
5. Kuopukseni, oi kuopukseni... Kaivoin kaapista hänelle talvikengät,jotka saivat ensimmäiset pari käyttökertaa hänet itkemään lohduttomasti eikä hän oikein edes suostunut kävelemään niillä. Sitten kolmannella kerralla hän huomasi kenkien kyljessä ketun kuvan, päästi ilahtuneen ulvaisun ja aivan riemastuneena tökki kettua ja on siitä asti ollut silmin nähden onnellinen kettukengistään.
6. Kuuntelin yhtenä päivänä sivukorvalla toisesta huoneesta kun Ville ja Nakke selailivat Prinsessa-puuhakirjaa. Siinä oli kysymyksiä joita Ville Nakelle esitti ja yksi vastaus kyllä sulatti sydämeni. V: "Kuka on suosikkiprinsessasi?" N: "Äiti." Awwwww. Vähän myöhemmin N kuului kysyvän: "Mikä tämän kukan nimi on?" V: "Hmm enpäs tiedä... Sä voit varmaan ite keksiä sille nimen." Ja armas esikoiseni sanoi minun nimeni.
7. Kävin tänään juoksulla, kyllä se hölkkä vaan on ihanaa.
8. Aamulla Naken jäätyä päiväkotiinsa käytiin loppuperheen voimin hassaamassa pieni omaisuus Prismaan, ja silti jääkaappi näyttää nyt tyhjältä! Pitää pitää suuta soukalla ja kukkaronnyörit kireenä nyt keikkailevana kotiäitinä...
9. Matkalla päiväkotiin sanoin Nakelle johonkin juttuun että no sanopa muuta, johon hän tutun vastauksensa: "Enkä sano! Minä sanoin jo!" Nauroimme.
10. Tehtiin päivälliseksi kasvishampurilaisia, pihvitkin itse. Superhyvää. Illaksi ostettiin punkkua ja suklaata yhteisen vapaan juhlistukseksi.
Pohti Nti Nokkela kello 19:54 Ei kommentteja:
1. Eilisiltana oli sellainen olo kuin olisin juossut maratonin ja opetellut tietokirjan ulkoa (yhtaikaa). Onneksi uni palautti jälleen, joskin nyt on taas energia valunut pois. Erona eiliseen, että kroppa ei ole ihan niin jumissa.
2. En ole syönyt makaronilaatikkoa sitten kasvissyöjäksi ryhtymisen mutta tänään tein ja oli pitkästä aikaa tosi hyvää. Laitoin sipulia, porkkanaraastetta, härkistä, tummia makaroneja, luomu-munamaidon. Terveellistä ja herkullista. Nakke oli apukokkinani.
3. Tänään kun peittelin Nakkea sohvalle viltin alle ja sanoin "tehdäänkö susta muumio" niin hän kimmastui ja korotti ääntään: "Minusta ei tehdä mitään muumia!" :-D
4. Nukutin kuopusta 1,5h päikkäreille. Kyllä vitutti, ja toisaalta hänen nukahdettuaan oli paha mieli kun toinen niin joutui itkemään itseään uneen.
5. Ulkoilin eilen sateessa lasten kanssa melkein pari tuntia. Aina kun silmä vältti kuopus meni kuralätäkköön makaamaan ja hörppi kuravettä ahnain kulauksin.
6. Olin eilen lyhyen aamun töissä, tulin äkkiä kotiin hakemaan auton, hain Naken päiväkodista ja sillä aikaa Ville nukutti kuopuksen ja tehtiin läpsystä vaihto pihalla ja Ville lähti omiin töihinsä.
7. Saan huomenna rakkaan ystäväni kylään ennen iltavuoroon menoa.
8. Unohdin ostaa viikonloppupunkkuni. Yhhyy!
9. Lakkasin tänään sormen- ja varpaankynnet. En ikinä ole lakattomissa varpaankynsissä! Siinä ei mielestäni ole jotenkin mitään järkeä - tylsät paljaat varpaankynnet kun ne voisivat olla helakan punaiset tai vaikka mintunväriset.
10. Olin aamulla lasten kanssa Mimin ja Kukun keikalla. Olen fani! Tytötkin reippaina jorasivat.
Pohti Nti Nokkela kello 20:43 2 kommenttia:
1. Vietin eilen kivan, rentouttavan, naurun ja toisaalta myös syvällisten keskustelujen täyteisen päivän Jyväskylässä siskoni luona. Akut ladattu!
2. Kävin tänään pikaisesti hölkkäämässä kolme kilsaa. Aivan ehdottomasti tyhjää parempi!
3. Naken kaveri oli tänään meillä koko illan. Tytöt leipoivat, maalasivat, piirsivät, riehuivat, halailivat ja riitelivät. Astetta reippaampi vierailu, siis!
4. Vähän tuhlailin lapsilisiä tänään ja ostin Nakelle hatun ja neulepaidan.
5. Nykyään tykkään Naken päiväkotiryhmän hoitajasta tosi paljon, emme parempaa voisi toivoa!
6. Nukuin eilen molemmilla matkoilla Onnibussissa. Ihanaa kuittailla univelkoja pois.
7. Kuopus kiljui tänään ihan ekstaasissa Tokmannin lemmikkieläinhyllyillä. Niin paljon kisujen kuvia! Koiria! Vielä kotona haltioitunutta huutoulinaa riitti kissanhiekkapussissa olevasta kissankuvasta.
8. Ville oli eilen käynyt tyttöjen kanssa hakemassa Kotipizzasta pizzat, mistä Nakke minulle tänään ilahtuneena kertoi. Puolikas Margarita-pizza oli vielä jäänyt tämän päivän lounaalle ja tuunasin sen aurinkokuivatuilla tomaateilla ja emmentalraasteella. Oli muuten viikon sisään kolmas kerta kun söin.pizzaa...
9. Kuopus on kaikessa rasittavuudessaan niin älyttömän söpö pikku taapero. Jos onkin minulla esikoiseeni aivan erityinen suhde niin niin on kyllä kuopukseenkin.
10. Nauroimme eilen siskoni kanssa niin että vatsaan sattui ja poskia kramppasi. Se se on parasta!
Pohti Nti Nokkela kello 20:39 Ei kommentteja:
1. Esimieheni toistelee usein, miten asioiden tekemiseen tarvitaan vain tahtotilaa. Totta, kyllä, mutta kun on näin pienet lapset ihan jo peruspäivän pyörittämiseen menee jo niin helkutisti tahtotilaa, että mistä sitä tahtotilaa vielä ammentaisi ns. ekstrahommille: ikkunoiden pesulle, valokuvien kehittämiselle, perusteellisemmalle siivoukselle, vauvakirjan päivittämiselle?
2. Eilen riivin tahtotilani viimeisetkin rippeet käyttöön ja tein sen perusteellisemman siivouksen aamuvuoroni jälkeen. Lapset sotkivat samaa tahtia. Siivouksen päälle olin niin hermo pinnassa että oli pakko lähteä vielä ulos, mihin vaadittava tahtotila uhmakiukkujen ja kaiken maailman ulinoiden ja tönimisten kestämiseksi vain hyvin niukasti riitti. Tapasin pihalla naapurin äidin, heilläkin oli huono päivä; käytimme terapeuttiset kymmenen minuuttia antaumukselliseen valittamiseen.
3. Myöhästyin tänään töistä. Myöhästymistä edelsi jälleen runsaasti juoksua erinäisten junalaitureiden ja bussipysäkkien välillä.
4. Ville tuli kuopuksen kanssa hakemaan mua töistä ja mentiin porukalla hakemaan Nakke päiväkodista. N oli niin hempeällä tuulella että antoi läksijäisiksi ryhmänsä hoitajalle pusun poskelle!
5. Menimme päiväkodilta suoraan uimahallille ja minä ja lapset suuntasimme uimaan ja Ville iltavuoroon. Olipa kiva polskia! Kaikki mummot ja tädit huomioivat meidät. Nakke kertoi yhdelle rouvalle puoliksi keksityn tarinan siitä, miten oli mummolassa ja sinne tuli hänen tätinsä, jonka piti kuitenkin lähteä töihin.
6. Illalla on vain oltu ja leikitty. Lapset on niin kivoja kun heidän kanssaan ehtii oikeasti olla, jaksaa oikeasti olla. Läsnä.
7. Joillain ihmisillähän, esim. yhdellä työkaverillani, on tapana suunnitella kaikki tarkkaan ja myös hiillostaa toisia näiden suunnitelmista sen ja sen asian hoitamisen suhteen. Olen tullut sellaisesta aina kiusaantuneeksi ja tuntenut oloni tyhmäksi, kun en ole osannut vastata tarkasti. Mutta nyt mietin, että turha tuntea itseni tyhmäksi kun en niin suunnittele kaikkea, sehän vain kertoo luottamuksestani siihen että handlaan tilanteet vaikka käsikirjoitus olisi vähän repaleinen.
8. Menen huomiseksi Jyväskylään siskoni luokse! Ihana breikki!
9. Kari Taalasmaan persvaon näkeminen - check. Salkkarit tässä taustalla pyörii nääs. Kari Taalasmaa on sanonut jo kolmesti paska ja kerran perse. Kari Taalasmaa on nuoruuteni unelmien mies.
10. Pääsen ehkä huomenna kampaajalle. Tulisi todella tarpeeseen!
Pohti Nti Nokkela kello 19:47 Ei kommentteja:
maanantai 24. lokakuuta 2016
1. Eilen töissä 14-22, tänään 7-12. Niin paljon tykkään keikkalaisen elämästäni!
2. Nukuin viime yön sohvalla kainaloiseni, kuopukseni kanssa. Ville ja Nakke nukkuivat sängyssä. Välillä näin.
3. Siskoni tuli eilen meille hoitamaan lapsia ja Villen tultua Nakke pääsi kaupungille viettämään laatuaikaa tätinsä kanssa. Niin ihanaa! Oli eka kerta kun hän oli tuollaisella reissulla ilman meitä vanhempia.
4. Ville oli tehnyt hyvää lasagnettea härkiksestä. En kaipaa lihansyöntiä yhtään, mutta maidolle pitäisi keksiä joku ok:n makuinen ei-maito-korvike. Kauramaitoa testasin, se oli harmaata ja ällöttävää.
5. Istun nyt bussissa matkalla kotiin.
6. Juoksin aamulla aivan täysiä bussille ja kuski oli jo lähtenyt mutta pysäytti keskelle tietä ja päästi minut kyytiin, ja tämä tapaus aikaisin maanantaiaamuna olkoon enteellinen koko viikolle. Nyt on jalat ihan maitohapoilla, oli niin räjähtävä lähtö. Aika tehokkaasti herätti kyllä.
7. Herättiin eilen koko perhe 05.30 Naken uhmakohtaukseen. Voi vittu!, kuului.Villen puolelta sänkyä. Usein tuollaisissa perse-tilanteissa löydän itsestäni ihanaa voimaa ja mielenrauhaa ja eilisaamukin meni ihan zen-tunnelmista. Välillä sitten pillahdan pikkuasioista.
8. Ostin eilen pitkästä aikaa itselleni kimpullisen ruusuja.
9. Kuopus on ihana kun unissaan tulee niiiiin liki, ja aamulla hymyilee unisena ja onnellisena pusutellessani pyöreitä poskia. Hänessä on vielä ripaus vauvaa ja sitten ei enää ikinä, ja siksikään minulla ei ole kiire päästä eroon unirievusta, tutista, tuttipulloista, unimaidoista, noista liikuttavista vauvakamoista.
Pohti Nti Nokkela kello 12:23 Ei kommentteja:
lauantai 22. lokakuuta 2016
1. Olen tänään ihan liekeissä tehnyt Ifolor-kuvakirjaa. Sivu 38 ja vielä yli puolet kuvista käyttämättä! Hieno tuloo, kallis tuloo.
2. Olin juuri tuulettanut perivaatteet ulkona ja vaihtanut puhtaat lakanat kun viisi minuuttia tästä sängystä löytyi lapsen KAKKA ja pissaa. Palkitsevaa.
3. Kävin hölköttelemässä 8 kilsaa, hermoni tarvitsivat sitä mm. tuosta kakkaepisodista johtuen.
4. Pidettiin illalla koko perhe ns. leffailtaa muumia katsoen. Lapsia kiinnosti niin kauan kun juustonaksuja riitti mutta ihan kiva kokemus oli. Ihanaa kun lapset kasvavat ja heidän kanssaan voi tehdä koko ajan enemmän ja enemmän!
5. Siskoni vie Naken huomenna museoon! Nakke sanoi: minä en malta odottaa!
6. Tähän päivään on sisältynyt lukuisia onnistuneita pottakokemuksia. Hurraa! Ehkä meidän lapset ei kuljekaan enää lukiossa vaipoissa.
7. Ihoni on inhottavan huono.
8. Olen tänään pukenut miljoona kertaa nukkevauvalle vaatteita ja miettinyt, tämä on ihan ok leikki. Lost in kotiäitilandia...
9. Käytiin koko perheellä saunassa. Lapset saivat rähinän pystyyn vichypullon pohjalimoista, niin kuin Ville niitä nimitti, ja hihityksessäni oli hysteerinen pohjavire.
10. Esikoinen sanoi ulkoillessamme: minä tykkään äitistä. Ja näytti tyytyväiseltä sen sanottuaan.
Pohti Nti Nokkela kello 20:50 1 kommentti:
perjantai 21. lokakuuta 2016
1. Ajoin tänään yli kolmesataa kilsaa. Hyi kun inhoan pitkän matkan ajoa, ja ajan aina ylinopeutta, mistä sitten morkkistelen jälkeenpäin. Luojalle kiitos, kolareilta vältyttiin tänäänkin.
2. Ville teki illalla tosihyvää pizzaa. 10 yhteistä vuotta ja hänestä paljastui tuollainen puoli. Aloin heti suunnitella mitä ihania pizzoja tulevaisuudessa tehdään. Ainakin feta-pinaatti-pinjansiemen-rucola.
3. Nakella on helvetin ärsyttävä vaihe, jossa hän ei suostu riisumaan itse vaikka on juuri sen taidon oppinut. En jaksa sellaista En osaaaaa yhyyyyy -meininkiä, en sitten yhtään!
4. Selkääni iski eilen kivulias jumi, mutta jo tänään se on lauennut. Hurraa tulehduskipulääkkeet ja lihasrelaksantit! Sairastaessani vedän aina kunnon lääkekuurin ja nopeasti mulla aina, kop kop, vaivat meneekin ohi.
5. Naurettiin tänään, kun kuopus lopetti iltapalansa yltä päältä puurossa ja en ehtinyt edes kysyä loppuun että mites sanotaan kun hän kajautti taaperokielellään vastauksen ÄTTIIII.
6. Sain eilen ja tänään viettää aikaa siskoni kanssa.
7. Olen alkanut sittenkin miettiä asumisoikeusasuntoa. Jos säästettäisiin siihen vaadittu 15% asunnon hinnasta niin yhtiövastike olisi varmasti edullisempi kuin vastaavan kokoisen perheasunnon vuokra, ja olisi hyvä jatkaa säästelyä jos sitten jossain vaiheessa ostamme oman kodin.
9. Villellä on uudet silmälasit.
10. Ylihuomenna töihin, jee!
Pohti Nti Nokkela kello 22:25 Ei kommentteja:
keskiviikko 19. lokakuuta 2016
1. Kävin illalla hölkkäämässä kolme kilsaa ja tein päivällä vähän kahvakuulalla + vatsoja. On ihan supertärkeää hyvinvoinnilleni tehdä keholleni hyvää liikunnan muodossa.
2. Aamu oli ihana. Otin kuopuksen viereeni ja hän, aamuvirkku, malttoi pötköttää varmaan tunnin vieressäni, osittain aivan päälläni, poskeni tyynynään. Hän niin ilmiselvästi tykkäsi minusta, imi minusta itseensä voimaa. Kuopus on vielä vähän aikaa minun, kolme-vuotias esikoinen on jo ihan eri tavalla irti minusta, vaikka tietysti onhan hänkin vielä kamalan pieni. Mutta, niin, lopulta kun nousimme kuopuksen kanssa sängystä niin kello oli jo puoli yhdeksän!
3. Näin tänään kummejani.
4. Käytiin äitin ja tyttöjen kanssa ostamassa torilta muikkuja ja herkkuleipää lounaalle.
5. Kylvin illalla ihanassa, tunnelmallisessa rantasaunassa.
6. Tehtiin lasten ja vanhempieni kanssa pieni retki laavulle pihan nurkkaan ja paistettiin siinä nuotiolla päivällisemme. Ei ruoka ikinä maistu niin hyvältä kuin luonnossa! Söin halloumia, muikkuja, leipää, jälkkäriksi kahvia ja pullaa.
7. Luin pari päivää sitten loppuun Gillian Flynnin Teräviä esineitä ja olen ollut siitä asti vähän säikky ja pimeänpelko.
8. Mietin joka päivä kun päästään Villen kanssa ensi kuun lopussa kahdestaan Tallinnaan. Nyt jäitä hattuun, rouva..!
9. Esikoinen tuijotti saunassa tiukasti, kun pesin itseäni, ja sitten alkoi käskytys: "Pese äiti tukka! Pese äiti napa! Pese äiti peppu! Pese äiti jalat!"
10. Vähän hirvittää ensi kevät ja elämäni persaukisena hoitovapaalaisena, mutta eiköhän asiat järkkäänny.
Pohti Nti Nokkela kello 20:35 Ei kommentteja:
tiistai 18. lokakuuta 2016
Viikon blogitauko ja mitäs mitäs sen aikana...
1. Oltiin viime torstaina Naken kanssa Itiksessä tapaamassa ystäviämme. Ihana ilta! Nakke ja hänen ystävänsä kirmailivat käsi kädessä ja söivät sylikkäin keksejä kahvilassa ja minä ja minun ystäväni juttelimme, juttelimme, juttelimme.
2. Torstaina oli myös Naken päiväkodin valokuvaus. "Pääsin" itsekin kuvaan kun superpalloina pomppivat tyttöseni tarvitsivat pitelijää. Mahtava tilaisuus päästä ammattilaiskuvaajan kameran eteen, mutta valitettavasti yksikään kuvista ei ollut hyvä, kun päälläni oli muodoton mekko ja meikitön naama kiilteli.
3. Perjantaina Nakella oli päiväkodista vapaata ja pidettiin ihan perus kotipäivää, ulkoiltiin, siivottiin, leikittiin, taiteiltiin. Illalla Villen tultua töistä mentiin porukalla puistoon ja syötiin sen jälkeen pitkästä aikaa koko perhe yhdessä iltapalaa. Oli ihan sellaista parasta arkea. Lasten mentyä nukkumaan siirryttiin jo lähes juhlan puolelle, kun otettiin isot lasit punaviiniä, pistettiin ranskiksia uuniin ja katsottiin Vain elämää.
4. Olen ensimmäistä kertaa aikoihin antanut itseni ajatella eläinten kasvattamista ihmisten ruoaksi ja se kuvottaa minua, kuvottaa! Elävän eläimen täydellinen riistäminen, orjuutus, suunnaton inhimillinen julmuus ja elämän mittainen kärsimys, vaikka sanotaankin ettei eläimiin voi inhimillistä liittää.
5. Perjantai-yönä vanhempani tulivat meille yöksi suoraan lentokentältä ja lauantaina he ottivat tyttömme mukaansa ja ajoivat kotiinsa, ja tyhjä hiljaisuus jysähti meidän kotiimme, jos nyt hiljaisuus voi jysähtää. Tänään tulin lapsirakkaideni tykö suoraan aamuvuorosta ja heillä oli mennyt mummon ja ukin hoivissa ilman mitään ongelmia, he minun pienet reippaat tytöt.
6. Olen ollut kolme peräkkäistä päivää töissä. Kivaa! Vastuu ei paina niin kuin johtajana, työ tuntuu pitkästä aikaa mukavalta ja tärkeältä, kuitenkin jotenkin kepeältä.
7. Lauantai kului Tampereella rakkaan ystäväni kanssa. Käytiin syömässä, baarissa, taidenäyttelyssä, vaatekaupassa. Puhuttiin, puhuttiin, puhuttiin.
8. Olen tajunnut isoja ja merkittäviä asioita itsestäni ihan tässä kuluneen viikon aikana. Oikea harppaus! Lähemmäs itseäni, paremmaksi minuksi, tutummaksi, ehyemmäksi. On taas helppo pitää itsestäni, vähän arvoakin hivuttaa ylöspäin.
9. Oli ihanaa nukkua Villen kanssa yhdessä toisissamme kiinni lasten ollessa mummolassa, kuin olisimme olleet vastarakastuneet ja toisiimme kuin liimattuina. Toistan: oli ihanaa!
10. Helvetti että tänään oli tympeää ajaa Helsingistä vanhemmilleni. Ei ole pitkän matkan ajo mun juttu, ei.
Pohti Nti Nokkela kello 20:41 2 kommenttia:
keskiviikko 12. lokakuuta 2016
1. Kävin tänään salilla piiiiitkästä aikaa. Miten makealta tuntuikaan polte reisissä ja pakaroissa. Heti kun saan palkan lataan salikortin, kertamaksu 8,50€ on aika suolainen. Sillähän saisi pizzankin. :-D
2. Olin eilen illalla töissä, oli kiva pitkästä aikaa.
3. Soitin tänään pomolleni, kun painaa jotkut asiat siltä ajalta kun sijaistin häntä, ja hän lupasi että kunhan töissä kiireet helpottavat tavataan rauhassa ja jutellaan. Hän puhuu minulle niin kauniisti etten ole sellaista ikinä kuullut, ja meinaa alkaa ihan itkettää.
4. Luksusta edessä parin tunnin päästä, kun roijasin petivaatteet pellolle pariksi tunniksi ja vaihdoin sitten puhtaat lakanat, ja parin tunnin päästä köllähdän siis niihin nukkumaan.
6. Lähden lauantaina Tampereelle!
7. Meidän piti nähdä tänään Naken ja mun kaverit, mutta tapaaminen siirtyikin huomiselle. Huomenna on myös Naken päiväkodissa valokuvaus!
8. Tänään pihalla kuopus jahtasi jonkun puoli tuntia oravaa. Ihan kuin oravakin olisi ollut leikissä mukana, kun se pysähtyi aina odottamaan tyttöä ja tuli tosi lähelle jos tyttö kadotti sen näkyvistä. Piha vain raikasi "O-A!!!! O-A!!!!!".
9. Kuopus on oppinut sanomaan kiitos ("ätti"). Ilahduin kamalasti kun tajusin, kun on viime päivinä mietityttänyt olenkohan ihan maailman top sata listalla huonoimmista ja lepsuimmista kasvattajista. En vain jaksa niuhottaa kun muutenkin huutoa on niin helvetisti. Ja aika kivoja lapsia meillä kyllä on vanhempien selkärangattomasta kasvatustyylistä huolimatta.
10. Eilen oli kansainvälinen ttöjenpäivä. En kasvata erityisesti tytöistämme juuri Tyttöjä, vaan yritän vain tuntea heidät mahdollisimman hyvin ihan sellaisina millaisia he ovat ja siihen tuntemukseen nojaten auttaa heitä kasvamaan parhaiksi mahdollisiksi omiksi itseikseen. Mutta, naisena olemisen esimerkkiä näytän heille mielelläni ja mielestäni olen kyllä hyvä esimerkki heille, kun olen aktiivinen ja saan asiat tapahtumaan, puhun ihmisille ystävällisesti sekä edessä että selän takana, osoitan kiitollisuutta elämästä ja etsin nautintoa ja tasapainoa elämääni ja myös perheeni elämään. Noiden ominaisuuksieni näkeminen kyllä piristi horjahtelevaa minäkuvaani.
Pohti Nti Nokkela kello 19:53 2 kommenttia:
maanantai 10. lokakuuta 2016
1. Olen tolkuton jännittäjä! Jännitin tänään töihin menoa niin paljon että sydän meinasi hyppiä rinnasta ulos, ja nyt on pää kipeänä kaikesta siitä jännittämisestä. Pitää lainata jotain self help - oppaita ja tehdä jotain tälle jännäämiselle!
2. Töissä oli kivaa, menen huomennakin.
3. Pitää alkaa käyttää kalenteria, koska meinasin luvata itseni myös keskiviikoksi töihin, vaikka olin tuplabuukannut sen päivän jo muutenkin.
4. Kierreltiin päivällä ystäväni kanssa monta tuntia keskustan kauppoja ja kirppareita ja käytiin kiinalaisessa syömässä. Välillä menee ihan koko ajan rahaa ulkonasyömiseen, mutta oli se vaan tänäänkin niin kiva luksus-juttu.
5. Illalla käytiin porukalla ruokaostoksilla. Yhdessä kaupassa käynti on musta, shoppailuholistista, ollut aina sellaista kivaa yhteistä tekemistä.
6. Viikon arpomisen jälkeen pyysin siskoani ensi kuun lopussa lastenhoitoavuksi ja hän suostui heti, ja niin pääsemme Villen kanssa kahdestaan Tallinnan joulutoria ihastelemaan ja neljättä hääpäiväämme viettämään!
7. Aamuyöllä hain itkemään heränneen kuopuksen viereeni ja aamulla esitin nukkuvaa hänen heräillessään kuuden maissa, ja yhtäkkiä sain monta intohimoista suudelmaa naaman täyteen. Hän on kyllä älyttömän suloinen taapero! Kovin päättäväinen luonne ja lisäksi herkkä, hassuttelija, hellyydenkipeä, meille niin rakas.
8. Tehtiin Villen kanssa nachopelti iltapalaksi. Mun lempimättö!
9. Olen miettinyt tänään viimeksi sitä, miten lasten oikeus on tuntea olevansa ilo vanhemmilleen. Sitä kokemusta haluan heille joka päivä luoda.
10. Nakke menee huomenna päiväkodissa ryhmänsä ja yhden toisen ryhmän kanssa eväsretkelle. Olen ihan paineessa että jos unohdan eväät!
Pohti Nti Nokkela kello 20:25 Ei kommentteja:
sunnuntai 9. lokakuuta 2016
1. Äiti, isä js siskoni tulivat eilen meille ja vietettiin tosi kiva ilta. Tein hyvää ruokaa, juotiin vähän viiniä, juteltiin, katsottiin telkkaria.
2. Menen huomenna töihin käymään ja jännittää! Ei kyllä pitäisi olla mitään syytä... Olen ikuinen jännittäjä.
3. Menin päivällä tuhdin pasta-aterian ja sen päälle juodun kahvin jälkeen juoksemaan, ja puolivälissä lenkkiä ruokatorvea alkoi korventaa ja kahvinkatkuiset vatsahapot tulivat kurkkuun joka askeleella ja oksensinkin monta kertaa. Viimeisen kilometrin kävelin ja silloin alkoi paleltaakin kamalasti. Aivan huippulenkki siis...
4. Lapset on tänään maalanneet kauheasti. Tietysti haluan kannustaa luovuuteen ja blaa blaa, mutta luoja sitä sotkua... Valmiit työt ovat kyllä oikeasti kivannäköisiä, tein niistä näyttelyn eteiseen.
5. Leikittiin tänään Naken kanssa moooonta tuntia. Lempileikissäni puen Sylvanian Families - ukkeleita ja höpötän niiden suilla juttuja. Joululahjaksi aion ostaa Nakelle hänen ensimmäisen barbiensa ja siitä se sitten alkaa, pitkä ihana barbieleikki. Minä leikin barbeilla vielä 12-vuotiaana ja voi että ne oli ihania leikkejä, kun mielikuvitus oli ihan kymppi ja barbiet auliisti toteuttivat kaikki aivoitukset. Vitsi niitä maailmoja!
6. Viikon päästä aloitan keikkailun omalle työpaikalleni. Palkkahan siinä on mikä motivoi, mutta on kyllä kiva muutenkin päästä vähän töihin. Johan tässä on pari kuukautta lomailtu!
7. Oli kiva ilta Villen kanssa tässä sohvalla niitä näitä jutellen.
8. Menen huomenna töistä suoraan ystäväni kanssa kaupungille.
9. Tänään lenkillä lentokone lensi matalalta jyristen yli. Mietin, miten käsittämättömän etuoikeutettua on asua täällä Suomessa, jossa tuollainen matalalta yli lentänyt lentokone ei herättänyt mitään pelkoa, minkään painajaisen alkamista ja loppumista.
10. Lapset heräsivät aamulla viideltä...
Pohti Nti Nokkela kello 21:25 Ei kommentteja:
perjantai 7. lokakuuta 2016
1. Katsottiin äsken Vain elämää ja minä,työtön ja huoleton, otin pari lasia viiniä. Johtui sitten siitä tai letkeästä perjantaifiiliksestä mutta nauroin ihan pissat housuissa Villen jutuille. Tai siis en ihan vaan melkein, herra paratkoon. Esim. kun yhden biisin aikana kuunteluvuorossa oleva Lauri Tähkä kipaisi hakemaan tamburiinin lavalta kesken esityksen, ja Ville sanoi: tämä se tykkää tuosta helistimestään.
2. Oltiin illalla porukalla puistossa, Ville vaikutti mut jalannostoillaan ja käsivoimillaan kiipeämällä liukumäen yhteydessä olleeseen korkeaan torniin..:-D
3. Naken päiväkodin hoitaja kertoi tänään ihanan jutun Nakesta. Eilen oli ollut musiikkihetki koko päiväkodille, ja isompien ryhmän lastentarhanopettaja kysyi että mitä syksyyn kuuluu. Nakke oli istunut ryhmänsä hoitajan sylissä ja hoitajan rohkaisemana viitannut japuheenvuoron saatuaan vastannut koko 60 hengen lapsiryhmän edessä että "tuulee". Olen niin liikuttunut että nytkin itkettää. Minun pieni rohkea tyttöni!
4. Syötiin illalla patonkia ja juustonaksuja, pah.
5. Vain elämää - ohjelmassa pelkään aina, että Mikael Gabriel alkaa avautua liikaa.
6. Olin aamupäivällä kuopuksen kanssa kirjastolla taaperoiden lorutunnilla, kun olen jo pitkään halunnut että kuopuksellakin olisi joku oma spesiaalijuttu minun tai Villen kanssa.
7. Ostin kirpparilta kivan collegemekon.
8. Tekstailin pomoni kanssa.
9. Sain aamulla nukkua vähän pidempään kun Ville hoiti lapset ennen aamuvuoroonsa menoa.
10. Syön tätä kirjoitaessani juustonaksuja...
Pohti Nti Nokkela kello 21:44 2 kommenttia:
torstai 6. lokakuuta 2016
1. Puhuin aamulla puolitoista tuntia ystäväni kanssa puhelimessa. Puhelin oli ihan rasvainen lopetettuani, ja poski hohkasi. Ensi viikolla tapaan saman ystävän kaupungilla ja jutut jatkuu.
2. Tavallaan kiva päivä, mutta tavallaan vähän blaah. Esikoinen tönäisi kuopuksen hissinovea päin juuri kun olin sanonut EI SITTEN TÖNITÄ, ja raivostuin niin kovasti että itsekin säikähdin. Tuli ihan valkoisena polttava kiukkuraivo ja olisin halunnut paiskata kolme-vuotiaan päin portaita. En tietenkään paiskannut, ja hän tuskin edes tajusi miten raivoissani olin, mutta minä ymmärsin taas hyvin ihmisiä jotka alentuvat perheväkivaltaan. Jos minäkin, jolla on asiat lapsuudesta asti suht hanskassa voin kokea noin voimakkaasti, niin miten voi onnistua itsehillintä jos ihminen on vaikka lapsesta asti saanut itsekin kylmää kyytiä ja on asiat muutenkin enemmän tai vähemmän rempallaan.
3. Käytiin lasten kanssa Fallkullan kotieläintilalla, rapsuteltiin onnessamme lampaita. Tuolla Fallkullassa käynti ja lampaiden, lehmien ja possujen paijaaminen on uskonvahvistusta kasvissyönnilleni.
4. Illalla laittaessani kuopuksen potalle tökkäsin sormeni kakkaan, jota yllätyksekseni vaipassa oli. "Hui, kakkaa!" kiljahdin säikähtäneenä etusormi pystyssä ja Nakke nauroi niin  kovaa että oli pudota pöntöltä.
5. Leivottiin Naken kanssa kauralastuja. Tai meidän lastuista tulee aina paksuja ja pehmeitä kakkusia, mutta niin vain pellillinen hujahti illan aikana.
6. Lueskelin ammattijärjestöni lehden liitteenä olleita kirjasuosituksia ja olisin halunnut lukea kaikki, vannoin jo että nyt kun lusin kotona niin luen. Vaan ans kattoo nyt... luenko...
7. On ollut koko päivän takaraivossa sellainen olo, että kaikki asiat on kesken, mutta hemmetti, eivät työt kotona tekemällä lopu.
8. Ihana hetki oli päivällä kun Ville haki Nakkea päiväkodista ja kuopus nukkui päikkäreitään, ja minä istuin keittiössä limutölkin ja suklaapatukan kanssa. Pitää taas rueta painostamaam Villeä viemään lapsia puistoon ym.,koska saan noista omista hetkistäni ihan älyttömän paljon.
9. Minulle on kirkastunut, että vaikka pidän työstäni ja teen sitä ihan hyvin, niin sellainen kutsumus-/ intohimotyö se ei minulle ole. En kyllä tiedä tarvitseeko työn ollakaan, jos siitä kuitenkin pitää... Johtajan työ olisi kivaa, rankkaa ja mielenkiintoista, mutta en tiedä kävisikö pidemmän päälle liian rankaksi antaa itsestään joku 95% jatkuvasti sekä työssä että kotona... Varmaan eri tilanne kun lapset ovat vähän isompia.
10. Viime yönä molemmat lapset tulivat viereen, ensin Nakke, sitten viideltä hain itkevän kuopuksenkin. Siirryin kuopuksen kanssa jalkopäähän nukkumaan, mutta sitten Nakkekin havahtui unestaan ja änkäsi unisena ja luottavaisena kainalooni minun ja kuopuksen väliin, ja niin 3/4 perheestä nukkui jalkopäässä pikkuriikkisellä sängynkaistaleella. Siinä nukuttikin aina seitsemään saakka!
Pohti Nti Nokkela kello 20:03 Ei kommentteja:
keskiviikko 5. lokakuuta 2016
1. Toissailta kavereiden luona oli ihana! Juteltiin, herkuteltiin ja lapsilla synkkasi tosi hyvin. Nakke hauskutti kavereiden muksua erilaisilla vitsikkäillä tansseilla ja tämä nauroi niin että seinistä kimpoili ja hyvä mieli tarttui jokaiseen. Sitten lapset innostuivat hippasille taas raikuvan kikatuksen säestämänä. Kotiin tultuamme katsottiin Villen kanssa Pussikalhaelokuva, tuhottiin pullo punaviiniä ja pino hapankorppuja ja vietettiin kerrassaan kivat kotisohva-treffit. Leffastakin tykkäsin! Ihana ihana Helsinki siinä, -kin.
2. Löysin tänään Tokmannilta vanhoja kunnon mustapäälaastareita ja nyt on naama laastareita täynnä kun yritän tällaista köyhän naisen kasvohoitoa.
3. Oltiin aamulla koko perhe puistossa, ja se hienosti viimeisteli Villen tänään iltavuoroon päättyneet ihanat kaksi vapaapäivää. Kivasti saatiin oltua yhdessä ja sopivasti touhuiltua ja tuntuu kuin olisi olleet paljon pidemmät vapaat!
4. Olin eilen päiväkodissa Naken varhaiskasvatussuunnitelma-keskustelussa. Puolitoista tuntia juteltiin! En aluksi oikein pitänyt Naken ryhmän hoitajasta, mutta nyt kyllä todella paljon arvostan hänen amnattitaitoaan ja olen iloinen että N on hänen ryhmässään. Jännitin niin paljon Naken kehitysviiveistä ja -haasteista puhumista että hartiani olivat melkein korvissa koko keskustelun ajan ja kärsin loppuillan päänsärystä.
5. Kävin eilen juoksemassa taas, meinasin juosta sammakon päälle. On ollut ihania syksypäuviä. Mietin tänään, että hyviä kesäkelejä tärkeämpi olisi kyllä hyvä syksy! Kesällä on kuitenkin lämmin vaikka miten sataisi kuin saavista... Uh vaikka voi miten rakastankaan helteitä!
6. Kävin tänään kaupungilla sushilla siskoni kanssa. Palasin kotiin superhyväntuulisena ja akut täynnä ja olikin tosi kiva ilta lasten kanssa Villen ahertaessa iltavuorossaan. Maalattiin ja muovailiin, kuopus kokeili joka ikistä väriä tarkoituksella naamaansa. Hän on aivan älyttömän suloinen taapero! Ihan täydellä sydämellä joka ikinen sekunti. Ja tähän sydän <3
7. Sain siskoltani kirjan Asioita jotka saavat sydämen lyömään nopeammin. Se on ihana!
8. Oltaisiin menty eilisiltana koko perhe eväsretkelle Luukkiin, mutta oli niin jäätävä tuuli että pidettiinkin vain koti-iltaa. Pitkästä aikaa koko perheellä ihan vain kotona.
9. Pitäisi lukea enemmän, haluaisin lukea enemmän. Silti usein typerä äpy viekin voiton.
10. Pitää olla tarkkana että rahat riittää koko kuun, ja, jos olen tarkkana ne riittää. Hurvittelurahaakin on, päivä Tampereella reilun viikon päästä, yhden ystävän kanssa ulkona syöminen, bensarahaa vanhempieni luokse ja takasin. Ja hyvää ruokaakin saamme taas koko kuukauden syödä, onneksi siitä ei tarvitse tinkiä.
Pohti Nti Nokkela kello 19:42 2 kommenttia:
maanantai 3. lokakuuta 2016
1. Juttelin pihalla pitkään yhden samassa talossa asuvan kotiäidin kanssa ja paljastui hauskan paljon yhtenäisyyksiä:meillä on sama koulutus, samannimiset miehet ja sama suhde siisteyteen (pakko olla perussiistiä! Mutta kuitenkin, minun rasittava arkeni on lapseni lapsuus eli ei siivoaminen nyt muiden asioiden edelle mene, siitäkin olimme samoilla laduilla). Esittäydyttiinkin vihdoin!
2. Kävin Naken kanssa lastenvaatekirpparilla ja ostin kuopukselle kaksi supersuloista paitaa ja esikoiselle yhden.
3. Sovin lounastreffit siskon kanssa ylihuomiseksi.
4. Pidettiin Villen kanssa suursiivous Naken päiväkodin aikaan. Ikkunoita pesin, matot ja lasten petivaatteet raahasin ulos, hinkkasin vessat. Ville imuroi ja pesi lattiat. Vuoroteltiin ulkoiltiin kuopuksen kanssa toisen siivotessa.
5. Lapset maalasivat, kuopuskin on ihan innostunut kaikista kädentaitojutuista.
6. Ollaan tässä kirjoittaessani ajelemassa Naken kummisedän perheen luo kylään. Nakke ulvoo vähän väliä takapenkillä "MINUA EI LAITETA NUKKUMAAN!!!" Haluaisin huutaa takaisin jotain painokelvotonta, mutten huuda.
7. Aamulla oli kiva käydä koko perheen voimin viemässä Nakke päiväkotiin. Ville ja kuopus-pikkuinen jatkoivat siitä sitten autopesulaan ja minä kotiin sitä siivousta aloittelemaan.
8. Ville ajelee parhaillaan suvereenisti Pasilassa neljän ruuhkassa; itsellenikään se ei olisi ongelma. Tässä mielessä meistä on tullut ihan helsinkiläisiä.
9. Illalla pidetään Villen kanssa treffit kotisohvalla. Aion kaivautua kylkeen kiinni ja heittää kännykät hemmettiin.
10. Kuopuksen sana kissalle on "pappa". Sanomme vanhaa kissaamme pappakissaksi ja nyt kuopus minkä tahansa kissan nähdessään hokee haltioiutuneena: "Pappa! Pappa! Pappa! Pappa!" Hän on liikuttavan eläinrakas.
Pohti Nti Nokkela kello 16:50 Ei kommentteja:
sunnuntai 2. lokakuuta 2016
1. Viikonloppu täynnä ulkoilua! Eilen ihana retki lasten kanssa Seurasaareen, tänään puistoilua sekä aamulla että illalla Villen tädin kanssa. On ollut täydellinen syyssää!
2. Kävelin Seuriksessa ja lasten nukahdettua lounaan jälkeen rattaisiin päikkäreille Munkkiniemessä kännykän SportTrackerin mukaan kymmenen kilometria. Lapset pienet piiperoisetkin kävelivät melkein kolme kilometriä!
3. Tänään ennen puistoilua Villen täti tarjosi meille kiinalaisessa ruoat, kiitos hänelle. Lapset käyttäytyivät tosi hienosti! Tietysti he eivät koko tuntia jaksaneet istua ja pienet itkutkin koettiin, mutta ei minusta voi vaatiakaan että noin pienet lapset käyttäytyisivät kuin pikkuaikuiset.
4. Menkat on alkamassa, munasarjaa vihloo, alavatsa kramppaa ja turvottaa ja tunnen näyttäväni perseeltä eli ihanan hehkeä aika kuukaudesta on täällä taas.
5. Nakke muisteli kun Ville kävi yksi päivä lääkärissä, johon sanoin että "no nyt isä on kuitenkin terve kuin pukki". N kuuli väärin ja kimmastui ja huudahti: "Minun isäni ei ole mikään ukki!" :-D
6. Olin eilen Seuris-retkemme jälkeen koko illan kaupungila Villen uövuoroon lähtöön saakka. Ihana ilta! Ekstemporee sovimme ystäväni ja hänen tyttärensä kanssa treffit kahvilasn ja oli kyllä parasta lääkettä yksinäiselle, alavireiselle ololle.
7. Kissa oksensi viime yönä Villen ja mun sänkyyn! Pääsin sitten pesemään lakana- ja peittopyykkiä ja tuuletin petivaatteita raikkaassa syystuulessa monta tuntia. Ensi yönä uni maistuu erityisen hyvältä!
8. Aamulla molemmat lapset tulivat viereen ja oli ihanaa heidän kanssaan halia ja heräillä.
9. Ville lähti ostamaan ainekset nachopeltiin, mmmmm. Johan siitä on pari päivää kun viimeksi oli sama terveellinen iltapala... Mutta ihan sama, mullon menkat!
Pohti Nti Nokkela kello 20:21 Ei kommentteja:
Uudemmat tekstit Vanhemmat tekstit Etusivu
adaktylia (1) ajatukset (75) Ally McBeal (2) arki (137) baarielo (13) bloggaus (7) elokuvat (23) elämä (20) fiasko (2) haaste (28) haaveet (2) harmitukset (40) Helsinki (60) huoli (22) häät (3) höpinää (49) ihan ite (5) ihanuus (20) ihmiset (54) iho (7) ikä (1) ilo (41) imetys (3) joulu (4) juhlahumu (8) karppaus (10) kauneus (20) kesä (22) kevä (1) kevät (10) kirjat (22) kissalapset (22) koti (73) kroppa (7) kummipojat (12) kuntoilu (57) kuvat (39) käsityöt (3) leffat (15) linkkauksia (7) loma (28) luonto (7) maailma (13) matkustaminen (36) minä (80) muistot (14) museot (5) musiikki (9) muutokset (13) Nakke (139) nauru (11) nukkuminen (8) nuoruus ja vimma (13) onni (55) onnistuminen (9) opiskelu (2) parisuhde (83) pelko ja kauhu (3) perhe (50) päiväkoti (7) raha (13) rakkaus (35) raskaus (56) ruoka (78) sairastaminen (43) shoppailu (38) siskot (42) Suomi ja suomalaisuus (3) suru (14) syksy (5) synnytys (5) taide (3) Tallinna (7) talvi (3) Tampere (3) terveys (8) Turku (7) tv (10) työ (82) ulkonäkö (39) unet (19) unikoulu (6) vaatteet (14) valo (5) vanhemmuus (53) vapaapäivä (63) vauva (31) viikkolista (4) väsymys (43) yksinäisyys (5) ylpeys (3) ystävät (86) yö (1) yök (8) yövuoro (38)
Teema: Hento ote. Sisällön tarjoaa Blogger.